Nem bírnak a meztelen csigákkal Mánfán
Elszaporodtak a meztelen csigák a Baranya megyei Mánfán, és mindent felfalnak, ami az útjukba akad. A helyiek képtelenek megakadályozni a pusztításukat, hiába védekeznek, kevés az eredmény. A polgármester összefogásra buzdítja a mánfaiakat.
Egyre több bosszúságot okoznak a kertek tulajdonosainak a meztelen csigák Mánfán. Nemcsak megrágják a növények leveleit, terméseit, hanem undorítóak is.

Hohn Krisztina, Mánfa polgármestere azt mondja: komoly a baj, egy 700 négyzetméteres telken körülbelül kétszáz darab állatot szedtek össze – adta hírül az MR1-Kossuth Rádió.

A csigákra két éve figyeltek fel a baranyai faluban, és az állatok, amelyeknek gyakorlatilag nincs természetes ellenségük, most már olyan helyekre is eljutottak, ahová eddig még nem.

A polgármester szerint csak a lakossági összefogás segíthet, először mindenkinek a saját telkét kell rendben tartania. Az igazi megoldást az évszakok változása jelentheti, mert a nagy meleg, vagy éppen a tél közeledte vethet véget ideiglenesen a csigák támadásának.
elszaporodik Mánfa meztelen csiga